次前韵寄子由
作者：蘇軾
朝代：宋

paragraphs: 我少即多難，邅回一生中。
百年不易滿，寸寸彎强弓。
老矣復何言，榮辱今兩空。
泥洹尚一路，所向餘皆窮。
似聞崆峒西，仇池迎此翁。
胡爲適南海，復駕垂天雄。
下視九萬里，浩浩皆積風。
回望古合州，屬此琉璃鐘。
離別何足道，我生豈有終。
渡海十年歸，方鏡照兩童。
還鄉亦何有，暫假壺公龍。
峨眉向我笑，錦水爲君容。
天人巧相勝，不獨數子工。
指點昔遊處，蒿萊生故宮。